Maroela Motors-padtoets: Wind in die hare met die MINI Cooper Convertible Outo | Maroela Media
Mini Cooper Convertible Foto: Mini
Die vorige MINI wat ons by Maroela Media geniet het was die Clubman Cooper S. Daardie wa het die hele kantoor op hol gehad. Dit het behoorlik gegons oor die MINI wat 'n paar rissies onder die enjinkap gehad het. Ek was nogal opgewonde om die gewone Cooper-sussie te toets met die nuwe 1.5 liter 3 silinder-masjien.
Ek is heel dankbaar dat die MINI Convertible eers in die lente by ons opgedaag het. Die MINI Convertible is 'n baie klein buksie, maar soos 'n Transformer, met die druk van 'n knoppie, vou die dak homself mooi op en gaan lê agter op die MINI se stert. As die dak eers oop is, verander die ervaring heeltemal.
Die MINI is 'n baie aantreklike motortjie. Netjies ontwerp, en meer netjies aanmekaar gesit. Die binneruim is klein, maar mens raak dit redelik vinnig gewoond. Die Convertible is definitief vir enkellopendes of 'n paartjie, want dit maak die lewe met kinders uitdagend. Leerbekleedsel en 'n indrukwekkende klankstelsel laat jou tuis voel binne die MINI. Weereens is harman/kardon se puik klankstelsel gebruik, en dit is 'n opsionele ekstra wat ek beslis sal neem op my eie voertuig.
Die enjin/ratkas-kombinasie werk lekker saam. Die 1.5 liter 3 silinder-enjin stoot 100kW en 220Nm wringkrag. Dit is beslis indrukwekkend van net drie silinders, en hy brul effens deur die uitlaatpyp. MINI sê mens kan 5,3l/100 km in die gekombineerde siklus behaal – maar ons het gesukkel om onder 8l/100 km te kry. Teen 'n streng 120 km/h op die snelweg is die MINI wel baie ekonomies.
Ritgehalte is waar dinge vir my bietjie skeefloop. Dit is nie 'n slegte punt van die MINI spesifiek nie, maar alle afslaankapmotors. Sodra die dak verwyder word, moet die onderstel versterk word sodat die motor hom nie soos 'n bak jellie gedra nie. Die MINI is vir my te hard geveer. Die stuurwiel is vir my ook te sensitief en laat die MINI aanvanklik benoud voel op die pad. Op gladde paaie voel mens wel nie die harde vering of oorsensitiewe stuurwiel nie. Wind en padgeraas in enige afslaankap is ook meer as in 'n gewone motor, maar mens raak dit ook vinnig gewoond.
Susan van Maroela Media voel die MINI is 'n lekker duur speelding. Sy het so drie ure met die MINI in spitsverkeer deurgebring en voel ook die MINI is te hard geveer en die sensitiewe stuurwiel het haar skouers die volgende dag seer gelaat. Sy voel as mens gerief en spasie benodig, is die MINI nie vir jou nie. Die kattebak het haar wel verras en hoewel dit klein is, is dit groter as wat sy verwag het. 'n Oulike funksie is dat die kattebak nie sluit tensy jy met die sleutel aan jou wegloop van die motor af nie – so mens kan nie die sleutel in die kattebak toesluit nie. Nogal oulik as mens nie fokus op praktiese dinge, soos sleutels bêre, terwyl jy net met die dak oop en die wind in jou hare wil rits nie.
Annelize het haar hart en siel verloor op die MINI Clubman wat ons onlangs getoets het. Toe sy hoor daar kom nog 'n MINI, het sy my amper ge-Springbok-duik om die sleutels te kry. Sy vrek oor die MINI's. Dit is vir haar baie mooi ontwerp en luuks. Sy het die Convertible regtig geniet, maar ongelukkig as 'n mamma van drie kinders, is daar nie genoeg plek vir al die kinders en hul bagasie nie. Sy wil wel baie, baie graag 'n Clubman hê.
Om op te som is die MINI Convertible 'n lekker speelding. Hy is prettig as die weer dit toelaat en sy enjin is entoesiasties. Vir diegene wie se lewenstyl dit toelaat, geniet elke oomblik, voor dit tyd is vir kinders.
MINI Convertible Cooper 100kW/ 220Nm 5.1l/100 km R389 000
MINI Convertible Cooper Outo 100kW/ 220Nm 5.3l/100 km R407 000
MINI Convertible Cooper S 141kW/ 280Nm 6.2l/100 km R457 000
MINI Convertible Cooper S Outo 141kW/ 280Nm 5.8l/100 km R475 000
MINI Convertible Cooper S Sports Outo 141kW/ 280Nm 5.8l/100 km R482 100
Die MINI reeks word deur 'n 2 jaar/onbeperkte km-waarborg gedek asook 'n 5 jaar/100 000 km-instandhoudingsplan.